Graudu iela (Rīga)
Šis raksts ir par ielu Rīgā. Par citām jēdziena Graudu iela nozīmēm skatīt nozīmju atdalīšanas lapu. Graudu iela ir iela Rīgā, Zemgales priekšpilsētā, Ziepniekkalna un Atgāzenes apkaimēs. Tā sākas krustojumā ar Ķekavas, Ziepju ielu un Stērstu ielu un beidzas krustojumā ar Dzelzceļa ielu un Cēres ielu pie dzelzceļa līnijas Rīga—Jelgava. Kopējais ielas garums ir 2421 metrs un tā sastāv no 2 braukšanas joslām ar asfalta segumu. Graudu ielā pārsvarā ir dažāda veida dzīvojamā apbūve. Ievērojamākās sabiedriskās celtnes: Biznesa augstskola "Turība" (Graudu ielā 68), Pārdaugavas Mūzikas un mākslas skola (Graudu ielā 59A), Rīgas Ēbelmuižas pamatskola (Graudu ielā 21), dzelzceļa stacija "Turība" (Graudu ielā 76). Graudu iela izveidota ap 1887. gadu ar tagadējo nosaukumu (Зерновая улица). 1938. gadā tai pievienota Birģeļmuižas iela.